Xiangyang jijiu ji/卷1

襄陽耆舊記　卷第一　人物

宋玉 [Song Yu]
宋玉者，楚之鄢人也. 故宜城有宋玉冢. 始事屈原，原旣放逐，求事楚［王於］友景差. 景差惧其勝己，言之於王，王以為小臣. 玉讓其友，友曰：“夫姜﹑桂因地而生，不因地為辛；美女因媒而嫁，不因媒而親. 言子而得官者我也，官而不得意者子也. ”玉曰：“若東郭（狻）［〓］者，天下之狡兔也，日行九百里而卒不免韓盧之口. 然在猎者耳. 夫遙見而縱（泄）［紲］耶？”友謝之，復言於王.

玉識音而善（友）［文］，襄王好樂而愛賦，旣美其才，而憎之（仍）［似］屈原也. ［乃謂之］曰：“子盍從［楚之］俗，使楚人貴子之德乎？”對曰：“昔楚有善歌者，［王其聞與？］始而曰《下里》《巴人》，［國中（唱）［屬］而和之者數萬人；中而曰《陽阿》《采菱》，］國中屬而和之者數百人，旣而曰《陽春》《白雪》，《朝日》《魚離》，國中屬而和之者不至十人；含商吐角，絕（倫）［節］赴曲，國中屬而和之者不至三人矣. 其曲弥高，其和弥寡也. ”

習融 [Xi Rong] 子郁 [Zi Yu]
習融，襄陽人. 有德行，不仕.

子郁，字文通，為黃門侍郞. ［其為侍中時，從光武幸黎丘，拜大鴻臚；錄其前後功，］封襄陽（公）［侯］. ［於峴山南依范蠡養魚法作魚池. 池邊有高堤，皆種竹及長楸，芙蓉覆水，是游宴名處. 當中築一釣臺. 將亡，敕其兒曰：“必葬我近魚池. ”］

王逸 [Wang Yi]
王逸，字叔師，南郡宜城人. 元初中，擧上計吏，為校書郞. 累至侍中. 著《楚詞章句》行於世. 其賦﹑誄﹑論及雜文凡二十一篇. 作《漢詩》百二十三篇. 子延壽.

王延壽
王延壽，字文考. 作《靈光殿賦》. 蔡邕亦造此賦，未成，及見甚奇之，遂輟翰. 曾有奇夢，惡之，作《夢賦》以自勵. 後溺死.

龐德公
龐德公，襄陽人. 居峴山之南［沔水上］，未嘗入城府. 躬耕田里，夫妻相待如賓，［休止則正巾端坐，］琴書自娛，睹其貌者肅如也.

荊州牧劉表，數延請，不能屈. 乃自往候之，謂公曰：“夫保全一身，孰若保全天下乎？”公笑曰：“鴻鵠巢於高林之上，暮而得所栖；亀鼉穴於深泉之下，夕而得所宿. 夫趨舍行止，亦人之巢穴也. 但各得其栖宿而已，天下非所保也. ”（每）［因］釋耕隴上，妻子耨於前. 表（詣）［指］而問曰：“先生苦居畎畝之閒，而不肯當祿，然後世將何以遺子孫乎？”公曰：“時人皆遺之以危，今獨遺之以安. 雖所遺不同，亦不為無所遺也. ”表曰：“何謂？”公曰：“昔堯﹑舜擧海內授其臣，而無所執愛，委其子於草莽，而無矜色. 丹朱﹑商均至愚下，得全首領以沒. 禹﹑湯雖以四海為貴，遂以國私其親，使桀徙南巢﹑紂懸首周旗，而族受其禍. 夫豈愚於丹朱﹑商均哉？其勢危故也. 周公攝政天下，而殺其兄. 向使周公兄弟食藜藿之羮，居蓬蒿之下，豈有若是之害哉！”表乃嘆息而去.

諸葛孔明每至公家，獨拜公於牀下，公殊不令止. 司馬德操嘗造公，値公渡沔，祀先人墓. 德操徑入堂上，呼德公妻子，使［速］作黍：“徐元直向言，有客卽來就我與公談論. ”其妻子皆羅列，拜於堂下，奔走供設. 須臾，德公還，直入相就，不知何者是客也.

德操少德公十歲，以兄事之，呼作龐公也. 故世人遂謂“公”是德公名，非也.

後遂攜其妻子登鹿門山，托言采藥，因不知所在.

《先賢傳》云：“鄕里舊語，目諸葛孔明為臥龍，龐士元為鳳雛，司馬德操為水鏡，皆德公之題也. ”

其子仙民，亦有令名，娶諸葛孔明小姊，為魏黃門吏部郞，早卒. 子煥，字世文，晉太康中，為牂牁太守. 去官還鄕里，［居荊南白沙鄕. ］里人［宗敬之，相］語曰：“我家池里龍來歸. ”鄕里仰其德讓，少壯皆代老者担.

德公從子統.

龐統 [Pang Tong]
龐統，字士元. 少未有識者，惟德公重之；年十八，使詣司馬德操. 德操與語自晝達夜，乃嘆息曰：“德公誠知人，此實盛德也. 必南州士之冠冕. ”由是顯名.

後劉備訪世事於德操，［德操］曰：“儒生俗士，豈識時務？識時務者，在乎俊傑. 此閒有臥龍﹑鳳雛. ”備問為誰，曰：“諸葛孔明，龐士元也. ”［備後幷用為軍師中郞將. ］

［統］每稱咏，多過其才. 時人怪而問之，統曰：“當今天下大亂，雅道陵遲，善人少而惡人多. 方欲興風俗，長道業，若不美其談，則聲名不足慕. 今拔十失五，猶得其半，而可以崇長世教，使有志者自勵，不亦可乎？”

吳將周瑜卒，統送喪至吳，吳人多聞其名，陸績﹑顧劭﹑全琮皆往. 統曰：“陸子可謂駑馬有逸足之力，顧子可謂駑牛能負重致遠也. ”

初，劉備領荊州，統以從事守耒陽令，在縣不治，免官. 魯肅與備書曰：“龐士元非百里才也，使其處治中﹑別駕之任，始當展其驥足耳. ”備大器之，以為治中從事.

勸備入益州. 備向成都，所向輒中. 於涪大會，曰：“今日之會可為樂矣. ”統曰：“伐人之國而以為樂，非仁者所為. ”備醉，怒曰：“武王伐紂，前歌後舞，非仁者乎？”

進圍雒縣，統帥眾攻城，為矢所中，卒，年三十六.

統弟林婦習.

龐林婦習
龐林婦，同郡習禎妹. 曹操之破荊州，林婦與林分鬲，守養弱女十有餘年. 後林隨黃權降魏，始復集聚. 魏文聞而賢之，賜牀帳﹑衣服，以顯其節義.

蔡瑁
蔡瑁，字德珪，襄陽人，性豪自喜.

少為魏武所親. 劉琮之敗，武帝造其家，入瑁私室，［呼］見其妻﹑子，謂［瑁］曰：“德珪，故憶往昔共見梁孟星，孟星不見人時否？聞今在此，那得（百）［面］目見卿耶！”是時，瑁家在蔡洲上，屋宇甚好，四墻皆以靑石結角. 婢妾數百人，別業四五十處.

漢末，諸蔡最盛. 蔡諷，姊適太尉張溫；長女為黃承彥妻，小女為劉景升後婦，瑁之姊也. 瓚，字茂珪，為鄢相，琰，字文珪，為巴郡太守，瑁同堂也. 永嘉末，其子猶富，宗族甚強，共保於洲上，為草賊（張）［王］如所殺，一宗都盡，今無復姓蔡者.

瑁，劉表時為江夏﹑南郡﹑（竟）［章］陵太守，鎭南大將軍軍師. ［遂為］魏武從事中郞﹑司馬﹑長水校尉﹑漢陽亭侯. 魏武雖以故舊待之，而為時人所賤，責其助劉琮﹑譖劉琦故也.

魏文作《典論》，以瑁成之，曰：“劉表長子曰琦. 表始愛之，稱其類己. 久之，為少子琮納後妻［蔡氏之］（子）侄，遂愛琮而惡琦. 瑁（又）［及］外甥張允，幷得幸於表，又睦於琮. 琮有善，雖小必聞；有過，雖大必蔽. 蔡氏稱美於內，允﹑瑁誦德於外. 愛憎由之，而琦益疏. 乃出為江夏太守，監兵於外. 瑁﹑允陰伺其過闕，隨而毀之. 美無顯而不掩，闕無微而不露. 於是忿怒之色日發，誚讓之言日至. 而琮竟為嗣矣. 故曰，‘容刃生於身疏，積愛出於近習’，豈謂是邪！泄柳﹑申詳，無人乎穆公之側，不能安其身. 君臣則然，父子亦猶是乎！”

後表疾病，琦慈孝，［還省疾. ］瑁﹑允恐其見表，父子相感，更有託後之意，謂曰：“將軍令君撫臨江夏，為國東藩，其任至重. 今釋眾而來，必見譴怒. 傷親（親）之（嘆）［歡心］以增其疾，非孝敬也. ”遂遏於戶外，使不相見，琦流涕而去，士民聞而傷焉. 表卒，琮竟嗣立，以侯印與琦. ［琦］怒而投之，僞辭赴喪，有討瑁﹑允之意. 會王師已臨其郊，琮擧州請罪，琦遂奔於江南.

楊慮　許汜
楊慮，字威方，襄陽人. 少有德行，為沔南冠冕. 州﹑郡禮重，諸公辟命，皆不能屈. 年十七而夭. 門徒數百人，宗其德範，號為“德行楊君”.

許（洗）［汜］是慮同里人，少師慮，為魏武從事中郞. （事）［與］劉備（昔）［共］在劉表坐論陳元龍者，其人也.

慮弟儀.

楊儀
楊儀，字威公. 為蜀相諸葛亮長史，加綏軍將軍.

亮出軍，儀常規畫分部，籌度糧穀，不稽思慮，斯須便了. 軍戎節度，取辦於儀. 亮深惜儀之才幹，凭魏延之驍勇，故（嘗）［常］恨二人之不平，不忍有所偏廢也.

［建興］十二年，亮出屯谷口，卒於敵場. ［儀率］全軍而還，又（誅討）［討誅］魏延，自以為功勳至大，當代亮. 而方廢中軍師，無所統領，從容而已. 遂大怨憤，謂費禕曰：“往者吾若擧軍就魏，寧當落度如此［邪］！令人追悔不可更及. ”

禕表其言，坐徙. 儀復上書誹謗，詞旨激切. 遂下郡收儀，自殺.

繁仲皇
繁仲皇，襄陽人，為靑州刺史. 自爾以來，雖無名德重位，世世作書生門戶.

習詢　習竺
習詢﹑習竺，才氣鋒爽.

習承業
習承業，博學有才鑑. 歷江陽﹑汶山太守，都督龍鶴諸［軍］事.

習藹
習藹，有威儀，善談論.

習珍
習珍，為零陵北部都尉，加裨將軍.

孫權殺關羽，諸縣響應. ［珍］欲保城不降，珍弟［宏］曰：“驅甚崩之民，當乘勝之敵，甲不堅密，士不素精，難以成功. 不如暫屈節於彼，然後立大效以報漢室也. ”珍從之，乃陰約樊胄等擧兵，為權所破. 珍擧七縣，自號邵陵太守，屯校夷界以事蜀.

［孫權遣］潘濬討珍，所至皆下，唯珍所帥數百［人］登山. 珍遂謂曰：“我必為漢鬼，不為吳臣，不可逼也. ”因引射濬. 濬還（共）攻，［珍固守］月餘，糧﹑箭皆盡. ［珍謂群下］曰：“受漢厚恩，不得不報之以死. 諸君何為者？”卽仗劍自裁.

劉備聞珍敗，為發喪，追贈邵陵太守.

［弟宏在吳，凡有問，皆不答. ］張邵伯難（習）宏曰：“若亡國之大夫不可以訪事，敗軍之將不足以言勇，則商之箕子當見捐於昔日，趙之廣武君無能振策於一世也. ”

後賊發其漢末先人墓，堀習郁冢作炭竈，時人痛之.

珍子溫.

習溫
習溫，識度廣大. 歷長沙﹑武昌太守，選曹尚書，廣州刺史. 從容朝位三十年，不立名迹，不結權豪. 飲酒一石乃醉. 有別業在洛上，每休沐常宴其中.

長子宇，執法郞，曾取急（趨）［歸］，車乘道從甚盛. 溫怒，杖［宇，責］之曰：“吾聞生於亂世，貴而能貧，始可以亡患，況復以侈靡竟乎！”

潘濬見溫十數歲時，曰：“此兒名士，必為吾州里議主. ”敕子弟與善. ［溫］後果為荊州大公平.

［及至晉朝，以江表始通，人物未悉，使江南別立大中正，人沿稱］大公平，今之州都.

潘祕過，辭於溫，曰：“先君昔（因）［曰］君侯當為州里議主，今果如其言. 不審州里誰當復相代者？”溫曰：“無過於君也. ”後祕為尚書僕射；［先是］代溫為公平，甚得州里之譽.

黃承彥 [Huang Chengyan]
黃承彥，高爽開朗，為沔南名士，謂孔明曰：“聞君擇婦；身有醜女，黃頭黑面，才堪相配. ”孔明許［焉］，卽載送之. 時人以為笑樂，鄕里為之諺曰：“莫作孔明擇婦，正得阿承醜女！”

習禎　子忠　忠子隆
習禎，有風流，善談論. 名亞龐統，而在馬良之右. 子忠，亦有名. 忠子隆，為步兵校尉，掌校祕書.